Et in-arig Jesus a kigwan to i “Si-kak i podnon sengeg na gwahal a grape,
tan si Awak i naengajo.
Emiin a pangak a nat nadimawes,
naingkal na naengajo,
tan emiin a pangak a nadimawes,
naingkalan to say onchakel pay i dawes to.
Si-kayo ira ma pangen iya-kalan ma kagol na esel Afo Chiyos a kigwan kod si-kayo.
Itolo-toloy jon mayka-chom cha si-kak na olay,
tan itolo-toloy ko ngon mayka-chom cha si-kayo na olay.
Sema panga na grape,
nat mahadawes no ma-kal cha sengeg to.
Inges to ngod si-kayon nat mahadawes no nat mayka-chom kayod si-kak.
“Si-kak i sengeg na gwahal a grape tan si-kayoy panga-panga tho.
Sema toon mayka-chom cha si-kak et say mayka-chomak ngod si-katho,
si-katho di ma chakel a dawes to.
Tep sema toon iyaysi-jan cha si-kak,
nagwariy mebedin a a-magen to.
No nat itolo-toloy na toon mayka-chom cha si-kak,
maykepil a inges toy pangen iya-kal et emaha.
Et maysa-nop ira ma panga-panga,
et maykepil chiwa afoy say mepoolan.
Nem no itolo-toloy jon mayka-chom cha si-kak tan naniyemnemnem joy nakigwan ko et a-magen jo,
angken nengoy ibaga yod Awak,
i-kan tod si-kayo.
No chakel i dawes jo,
maychejaw si Awak,
tan sema pandawes jo na chakel,
si-kathoy mengibiybiy i disipolos tahejo.
Sema inpanmek Awak cha si-kak,
inges niwan ngoy penmek kod si-kayo.
Isonga,
itolo-toloy jon mayka-chom cha si-kak say gwara na olay i semek kod si-kayo.
No patien joy bili-bilin ko,
gwara na olay i semek kod si-kayo.
Inges to ngod si-kak a napiyatik i bili-bilin Awak,
et gwara na olay i semek tod si-kak.
Kigwan ko led si-kayo ira jay say sema chadsak a kenasen jo,
inges to diy chadsak ko tan say nagwara diy kolang na chadsak jo.
“Sejay i bilin kod si-kayo a pansisinemek kayon inges toy penmek kod si-kayo.
Sema kabanayan a semek a ibiybiy na too,
sema pengi-kan to na biyag to para cha kajem to.
Si-kayoy kajem ko no patien joy bili-bilin ko.
Nat ibilang tahejo wen bagaen ko tep sema bagaen,
nat amta thoy plano na afo tho.
Nem nainbilang tahejon kajem ko tep emiin a kigwan Awak cha si-kak,
inpaamtak ngo waled si-kayo.
Nat si-kayoy emispis cha si-kak,
no diket si-kak i emispis cha si-kayo,
tan chiyotohan tahejo say ondawes kayo et on-ono-onong i dawes jo na ingked ingka.
Et angken nengoy ibaga yod Awak kagol na ingkayka-chom jod si-kak,
i-kan tod si-kayo.
Sejay i ibilin kod si-kayo a pansisinemek kayo.”